b'\n_START_ARTICLE_\nXarxes de ponderaci\xc3\xb3\n_START_PARAGRAPH_\nLes xarxes de ponderaci\xc3\xb3, denominades "A", "B", "C" i "D", s\xc3\xb3n un conjunt de filtres electr\xc3\xb2nics amb una resposta originalment pensada per a simular la resposta auditiva humana a nivells baixos, mitjans, alts i molt alts, respectivament, amb la finalitat d\'obtenir uns valors de pressi\xc3\xb3 sonora que guardin una relaci\xc3\xb3 directa amb la sonoritat (sensaci\xc3\xb3 de nivell sonor) del so mitj\xc3\xa0. Solen atenuar les baixes freq\xc3\xbc\xc3\xa8ncies i una mica les altes._NEWLINE_Degut a la diferent sensibilitat de l\'orella a les diferents freq\xc3\xbc\xc3\xa8ncies, els valors que s\'obtenen fent servir l\'escala lineal, no guarden una relaci\xc3\xb3 directa amb la sonoritat del so en q\xc3\xbcesti\xc3\xb3. L\'objectiu de les ponderacions \xc3\xa9s fer que les lectures en el mesurador es corresponguin de la millor manera possible als nivells de sonoritat percebuts.\n_START_SECTION_\nNivell de sonoritat\n_START_PARAGRAPH_\nLa sonoritat \xc3\xa9s una mesura subjectiva de la intensitat amb qu\xc3\xa8 un so \xc3\xa9s percebut per l\'orella humana. La sonoritat \xc3\xa9s l\'atribut que ens permet ordenar sons en una escala del m\xc3\xa9s fort al m\xc3\xa9s fluix. La seva unitat de mesura \xc3\xa9s el decibel (dB), de manera que no \xc3\xa9s una mesura absoluta, ja que els decibels fan refer\xc3\xa8ncia a una escala determinada. El que es fa \xc3\xa9s calcular el nivell de sonoritat, \xc3\xa9s a dir, determinar com \xc3\xa9s de forta una font amb relaci\xc3\xb3 a una altra. Aquesta altra font correspon a una que emet un to d\'1 kHz i un nivell de pressi\xc3\xb3 sonora de 4 dB._NEWLINE_Per mesurar el nivell de sonoritat hi ha dues unitats: el fon i el son.\n_START_SECTION_\nFiltre ponderaci\xc3\xb3 A\n_START_PARAGRAPH_\nAquest filtre t\xc3\xa9 com a objectiu passar la mesura del to en dB SPL per un filtre que pondera el senyal imitant la resposta de l\'orella humana. Per tant, obtenim una magnitud que ens d\xc3\xb3na a entendre com \xc3\xa9s el so. El resultat d\'una mesura efectuada amb la xarxa de ponderaci\xc3\xb3 A s\'expressa en decibels A, abreviats dBA o dB(A)._NEWLINE_Aquesta xarxa s\'ha denominat xarxa de 40 dB, ja que la corba que representa la ponderaci\xc3\xb3 A \xc3\xa9s molt semblant a la corba isof\xc3\xb2nica d\'aquest nivell de dB.\n_START_SECTION_\nFiltre ponderaci\xc3\xb3 B\n_START_PARAGRAPH_\nT\xc3\xa9 la mateixa funci\xc3\xb3 que el filtre de ponderaci\xc3\xb3 A, per\xc3\xb2 \xc3\xa9s menys rigor\xc3\xb3s i s\'aplica per a atenuar freq\xc3\xbc\xc3\xa8ncies interm\xc3\xa8dies. La seva corba \xc3\xa9s molt similar a la corba A, excepte que la reducci\xc3\xb3 de baixos \xc3\xa9s molt menor, tot i que continua essent significativa (de -10 dB a 60). Aquesta xarxa s\'ha denominat xarxa de 70 dB, ja que la seva corba \xc3\xa9s molt similar a la de la corba isof\xc3\xb2nica d\'aquest nivell. Com en el cas de la xarxa de ponderaci\xc3\xb3 A, la seva unitat de mesura serien els dB(B)._NEWLINE_Actualment la xarxa de ponderaci\xc3\xb3 B no es fa servir, i ni tan sols est\xc3\xa0 implementada en els instruments de mesura. Estudis recents demostren que \xc3\xa9s la millor ponderaci\xc3\xb3 per utilitzar per a mesures de nivells d\'escolta musical.\n_START_SECTION_\nFiltre ponderaci\xc3\xb3 C\n_START_PARAGRAPH_\nAquesta xarxa de ponderaci\xc3\xb3 s\'aproxima a la resposta de l\'orella humana per a nivells elevats. Aix\xc3\xad doncs, la xarxa de ponderaci\xc3\xb3 C es fa servir per a tota mena de mesura de nivells sonors elevats (m\xc3\xa9s de 85 dB). No atenua tant les components de baixa freq\xc3\xbc\xc3\xa8ncia com la A. Aquesta caracter\xc3\xadstica ens pot ser d\'utilitat per a determinar si un soroll t\xc3\xa9 importants components a baixa freq\xc3\xbc\xc3\xa8ncia i no disposem d\'un analitzador d\'espectres. Per aix\xc3\xb2, mesurarem el nivell amb la xarxa A i amb la xarxa C, si ambd\xc3\xb3s nivells s\xc3\xb3n iguals significa que el soroll \xc3\xa9s fonamentalment d\'alta freq\xc3\xbc\xc3\xa8ncia; en canvi, si el nivell mesurat amb ponderaci\xc3\xb3 C \xc3\xa9s significativament m\xc3\xa9s gran que el mesurat amb la ponderaci\xc3\xb3 A significar\xc3\xa0 que el soroll t\xc3\xa9 components importants de baixa freq\xc3\xbc\xc3\xa8ncia.\n_START_SECTION_\nFiltre ponderaci\xc3\xb3 D\n_START_PARAGRAPH_\nEmprat principalment per a mesurar la mol\xc3\xa8stia produ\xc3\xafda per sorolls de molt alta freq\xc3\xbc\xc3\xa8ncia, per exemple el soroll produ\xc3\xaft per cert tipus i emfatitza els senyals entre 1 i 10 kHz.'